title: Решение на Съвета на гуверньорите от 20 януари 2016 година относно измененията в Правилника за дейността на ЕИБ с оглед отразяване укрепването на управленското устройство на ЕИБ [2016/772]

text:
               18.5.2016

               BG

               Официален вестник на Европейския съюз

               L 127/55

         РЕШЕНИЕ НА СЪВЕТА НА ГУВЕРНЬОРИТЕ
   от 20 януари 2016 година
   относно измененията в Правилника за дейността на ЕИБ с оглед отразяване укрепването на управленското устройство на ЕИБ [2016/772]
   СЪВЕТЪТ НА ГУВЕРНЬОРИТЕ НА ЕВРОПЕЙСКАТА ИНВЕСТИЦИОННА БАНКА,
   КАТО ВЗЕ ПРЕДВИД

               1.

               член 7(3), буква з) от устава, по силата на който Съветът на гуверньорите одобрява правилника за дейността на банката;

               2.

               член 11(1) от устава, по силата на който, по предложение на Съвета на директорите, Съветът на гуверньорите назначава членовете на Управителния комитет; и

               3.

               член 11(2) от устава, по силата на който, с квалифицирано мнозинство Съветът на гуверньорите може принудително да освободи член на Управителния комитет.

         КАТО ИМА ПРЕДВИД, ЧЕ банката желае да засили ролята на своя Комитет по етика и вътрешен контрол и да подсили вътрешните си правила по отношение назначаването и евентуалното временно отстраняване на членове на Управителния комитет на банката;
   КАТО ИМА ПРЕДВИД, ЧЕ ролята на Комитета по етика и вътрешен контрол трябва да бъде засилена чрез уреждането на възможността този Комитет да предоставя становища по етични въпроси, които засягат член на Управителния комитет или на Съвета на директорите;
   КАТО ИМА ПРЕДВИД, ЧЕ Съветът на гуверньорите, който според устава е компетентен да постановява решения за принудително освобождаване на членове на Управителния комитет на банката, може също така да реши временно да отстрани член на Управителния комитет;
   КАТО ИМА ПРЕДВИД, ЧЕ делегирането на тези правомощия за временно отстраняване на членове на Управителния комитет при определени изрични обстоятелства и за ограничен срок е желателно с оглед банката да може да реагира своевременно на извънредно положение; предложеният механизъм предвижда подобно делегиране в полза на президента на банката със съгласието на председателя на Съвета на гуверньорите или, в случаи, които засягат президента на банката, в полза на председателя на Съвета на гуверньорите;
   КАТО ИМА ПРЕДВИД, ЧЕ подобно временно отстраняване ще бъде предхождано от съгласуване с Комитета по етика и вътрешен контрол;
   КАТО ИМА ПРЕДВИД, ЧЕ съответните приложими процедури са уредени с нов член 23.б от Правилника за дейността на банката;
   КАТО ИМА ПРЕДВИД, ЧЕ съгласно разпоредбите в гореспоменатия правилник, приемането на допълнителни правила за прилагане на процедурите както за временно отстраняване, така и за принудително освобождаване се делегират на Съвета на директорите;
   КАТО ИМА ПРЕДВИД, ЧЕ гореспоменатите правила следва да бъдат гласувани с квалифицирано мнозинство от Съвета на гуверньорите, съгласно член 11(2) от устава;
   КАТО ИМА ПРЕДВИД оказването на подкрепа за решенията на Съвета на гуверньорите относно назначаването на членове на Управителния комитет, се сформира временна съвещателна комисия по назначенията, чиято задача е предоставянето на правно незадължителни становища;
   КАТО ИМА ПРЕДВИД улесняването на процеса на вземане на решения за подобни назначения и с оглед последните нововъведения в най-добрата банкова практика, в правилата за дейността на банката следва да бъдат въведени някои критерии по отношение решенията за назначения;
   КАТО ИМА ПРЕДВИД необходимостта от известен брой технически изменения в член 11(3) от Правилника за дейността, които целят гарантиране безпрепятствената работа на различни комисии, създадени в рамките на Съвета на директорите като комисията за политика по отношение на риска,
   РЕШИ КАКТО СЛЕДВА, с квалифицирано мнозинство

               1.

               Изменя член 11(3) и член 11(4) от Правилника за дейността на банката и въвежда два нови члена 23.a и 23.б в Правилника за дейността на банката според документ № 16/01.

               2.

               Настоящият правилник за дейността и измененията към него влизат в сила на 120-ия ден от датата на вземане на това решение или на 1 септември 2016 г., в зависимост от това коя е настъпила по-късно.

               3.

               Правилникът за дейността и измененията към него се обнародват в Официален вестник на Европейския съюз.

            За Съвета на гуверньорите

            Председател

         H.-J. SCHELLING

            Секретар

         K. TRÖMEL

      ПРИЛОЖЕНИЕ
      Правилник за дейността на Европейската инвестиционна банка, приет на 4 декември 1958 г. и изменен на 15 януари 1973 г., 9 януари 1981 г., 15 февруари 1986 г., 6 април 1995 г., 19 юни 1995 г., 9 юни 1997 г., 5 юни 2000 г., 7 март 2002 г., 1 май 2004 г., 12 май 2010 г., 25 април 2012 г., 26 април 2013 г. и 20 януари 2016 г. от Съвета на гуверньорите
      ГЛАВА I

         ФИНАНСОВА ГОДИНА

      Член 1
      Финансовата година на банката започва всяка година на 1 януари и приключва на 31 декември.
      ГЛАВА II

         СЪВЕТ НА ГУВЕРНЬОРИТЕ

      Член 2
      1.   Заседанията на Съвета на гуверньорите се свикват от председателя по негова инициатива или по искане на един от членовете на Съвета. По собствена инициатива или по искане на Съвета на директорите президентът на банката може да поиска от председателя на Съвета на гуверньорите да свика Съвета.
      2.   Съветът на гуверньорите провежда годишно събрание с цел преглед на годишния доклад и определяне на общите насоки за банката.
      3.   Съветът на гуверньорите може да вземе решение за одобряване на годишния доклад, състоящ се от финансовите отчети (балансов отчет, отчет за приходите и разходите, отчет на отдела за специализирани дейности, пояснителни бележки към годишните отчети, в т.ч. консолидирания отчет, и всички други отчети, считани за необходими при оценяване на финансовото състояние на банката или нейните резултати) извън Годишното събрание, в т.ч. и по силата на писмена процедура.
      4.   Членовете на Управителния комитет могат да бъдат поканени да присъстват на заседанията на Съвета на гуверньорите. Членовете на Съвета на директорите, на Управителния комитет и на Одитния комитет присъстват на Годишното събрание на Съвета на гуверньорите.
      Член 3
      1.   Обявите за заседанията на Съвета на гуверньорите трябва да бъдат публикувани не по-късно от тридесет дни преди определената за всяко заседание дата.
      2.   Членовете на Съвета на гуверньорите трябва да разполагат с дневния ред и свързаните с него документи не по-късно от двадесет дни преди заседанието.
      3.   Всеки гуверньор може да изиска включване на точки в дневния ред на заседание на Съвета, при положение че е заявил писмено това свое желание до председателя на Съвета на гуверньорите не по-късно от петнадесет дни преди заседанието.
      4.   Предвидените по предходния параграф срокове могат да бъдат отменени, ако всички членове на Съвета дадат своето съгласие за това или от председателя на Съвета на гуверньорите при възникване на извънредно положение, по искане на президента на банката.
      Член 4
      Решенията на Съвета на гуверньорите се вземат в съответствие с член 8 от устава на Европейската инвестиционна банка (наричан оттук нататък „Уставът“).
      Член 5
      1.   Председателят на Съвета на гуверньорите и председателят на Съвета на директорите могат да подлагат решения на гласуване чрез уведомление в писмен вид или по електронен път.
      2.   Решенията се считат за действителни от момента на получаване от секретариата на Съвета на гуверньорите на достатъчен брой гласове в подкрепа.
      3.   Гласуването с писмено или електронно уведомление, по целесъобразност при условията на мълчаливо съгласие, е обичайният ред за назначаване на членове на Съвета на директорите, на Управителния комитет и на Одитния комитет.
      4.   С изключение на случаите, в които е необходимо единодушие или квалифицирано мнозинство, по съответно предложение от страна на Съвета на директорите, Съветът на гуверньорите може да взема решения по реда на мълчаливо съгласие. Взето решение по реда на мълчаливо съгласие се счита за действително в срок от шест седмици след изпращане на съответното уведомление, освен ако половината членове на Съвета или определен брой членове, представляващи повече от половината от записания капитал, са посочили своето несъгласие.
      Всеки гуверньор може да поиска преустановяване на процедурата за мълчаливо съгласие.
      Член 6
      Всеки гуверньор може да получи писмено пълномощно от не повече от един свой колега да го представлява на заседание на Съвета на гуверньорите и да гласува от негово име.
      Член 7
      1.   Длъжността на председател се изпълнява от всеки член на Съвета на ротационен принцип, съобразно протоколния ред на държавите членки, въведен от Съвета на Европейския съюз.
      2.   Председателският мандат на член на Съвета изтича в края на деня на годишното събрание или на приемането на финансовите отчети за предходната финансова година, в зависимост от това кое е настъпило по-късно. Мандатът на новия председател започва да тече от следващия ден.
      Член 8
      Работата на Съвета на гуверньорите се отразява в протоколи. Те се подписват от председателя и от секретаря.
      Член 9
      Всеки член на Съвета на гуверньорите има право да ползва един от официалните езици на Съюза. Той може да изиска който и да е документ, внесен за разглеждане от Съвета, да бъде съставен на избрания от него език.
      Член 10
      Кореспонденцията за Съвета на гуверньорите се изпраща на секретариата на Съвета на гуверньорите в седалището на банката.
      ГЛАВА III

         СЪВЕТ НА ДИРЕКТОРИТЕ

      Член 11
      1.   Съветът на директорите заседава не по-малко от шест пъти годишно и по време на всяко заседание взема решение за датата на следващото.
      2.   Председателят свиква Съвета на директорите преди насрочената дата, в случай че една трета от членовете с право на глас поискат това или председателят сметне за необходимо.
      3.   Създава се Комитет за трудово възнаграждение на служителите и по бюджетни въпроси към Съвета на директорите по силата на неговите отговорности и на член 18 от настоящия правилник, като му се възлагат за разглеждане предварително набелязани въпроси, по които да подготви правно незадължителни становища за Съвета на директорите с оглед улесняване на процедурата за вземане на решения.
      Съобразно отговорностите си и по силата на член 18 от настоящия правилник, Съветът на директорите може да вземе решение за създаване на Комитет за политика по отношение на риска и Комитет за политика по отношение на равноправното участие, чиито членове се назначават и правилниците за дейността се приемат с учредяването им. По целесъобразност, тези комитети могат да провеждат съвместни заседания и да канят Одитния комитет на заседание. Те отправят препоръки и представят правно незадължителни становища на Съвета на директорите с оглед улесняване на процедурата за вземане на решения.
      В състава на посочените в този параграф комитети влизат някои директори или техни заместници.
      Президентът изпълнява функциите на председател и има право да възлага председателските функции на гореспоменатите комитети на член на Съвета на директорите или на някой вицепрезидент. Главният секретар осигурява административни услуги за гореспоменатите комитети.
      4.   Създава се Комитет по етика и вътрешен контрол, в чийто състав влизат четирима директори с най-дълъг стаж, заявили доброволно желание за участие, както и председателят на Одитния комитет. Комитетът се председателства от директора с най-дълъг стаж, като председателският мандат за този комитет е три години и подлежи на подновяване в съответствие с разпоредбите на правилника за дейността на комитета. Комитетът по етика и вътрешен контрол:

                  —

                  се произнася по какъвто и да е потенциален конфликт на интереси, свързан с член или бивш член на Съвета на директорите, на Управителния комитет или, на доброволен принцип, на Одитния комитет;

                  —

                  предоставя становища по каквито и да било етични въпроси във връзка с член на Съвета на директорите или на Управителния комитет;

                  —

                  упражнява всички други правомощия, уредени с настоящия правилник.

            Комитетът прилага нормативните разпоредби за несъвместимост със служебните задължения, приети от Съвета на гуверньорите. Комитетът уведомява Съвета на директорите и Съвета на гуверньорите за приетите решения.
      Началникът на „Вътрешен контрол“ участва в заседанията на комитета без право на глас.
      Главният инспектор участва в заседанията на комитета, когато се обсъждат свързани с измами въпроси, като например политиката на ЕИБ по отношение на измамите и съответните изменения към нея, без да има право на глас.
      Съветът на гуверньорите приема правилата за работа на Комитета по етика и вътрешен контрол.
      Член 12
      1.   Според обичайния ред, съобщението за заседание на Съвета на директорите, придружено от подробна информация за дневния ред, трябва да бъде публикувано не по-късно от петнадесет дни преди предвидената за заседанието дата.
      2.   Членовете на Съвета на директорите имат достъп до документите не по-късно от десет работни дни преди заседанието. Банката може да използва електронни средства.
      3.   Всеки член на Съвета на директорите може да поиска включване на точки в дневния ред на заседание на Съвета, при положение че писмено е уведомил за това свое искане председателя на Съвета на директорите не по-късно от пет дни преди заседанието.
      4.   При възникване на извънредна ситуация, председателят може незабавно да свика Съвета. Решения могат да бъдат подлагани на гласуване чрез кореспонденция в писмен вид или по електронен път. Наред с това, председателят може да използва процедурата за мълчаливо съгласие при условията, предвидени от Съвета на директорите.
      Член 13
      Всеки член на Съвета на директорите има правото да ползва един от официалните езици на Съюза. Той може да изиска който и да е документ, внесен за разглеждане от Съвета, да бъде съставен на избрания от него език.
      Член 14
      1.   Заместниците могат да участват в заседания на Съвета на директорите. Посочените от държава членка заместници или издигнатите по общо съгласие от няколко държави членки, или от Комисията, могат да заместват избраните от тази държава директори, както и избраните от една от тези държави, или от Комисията, според случая. Заместниците нямат право на глас с изключение на случаите, в които заместват един или няколко директори, или когато са били упълномощени за това, съгласно разпоредбите на параграф 5 от настоящия член.
      2.   Когато, по силата на член 9(2) от устава, държава издига кандидатурата на един директор и двама заместници, директорът посочва кой заместник, в низходящ ред, ще го представлява при невъзможност да присъства. При неспазване на това изискване се прилагат разпоредбите в следващия параграф.
      3.   В случаите, в които, по силата на член 9(2) от устава няколко държави членки поотделно издигат кандидатурата на един директор и съвместно предлагат няколко заместници, заместникът, призован да изпълнява задълженията на директор при невъзможност на последния да присъства, се определя по следния ред, при липсата на изрично делегиране на права:

                  a)

                  заместникът, който е определен към момента на издигането на кандидатурата или назначаването на заместниците;

                  б)

                  заместникът с най-дълъг стаж;

                  в)

                  по старшинство, с оглед на възрастта.

            4.   Когато директор преустанови изпълнението на задълженията си или настъпи смърт, той бива заместен от заместника, в съответствие с разпоредбите на букви a), б) и в) от предходния параграф, докато не бъде назначен нов директор от Съвета на гуверньорите.
      5.   Когато някой директор не е в състояние да присъства и не може да посочи заместник, който да го представлява, той може да делегира писмено на друг член на Съвета на директорите правото да гласува вместо него.
      6.   Никой член на Съвета на директорите не може да гласува с повече от два гласа.
      Член 15
      1.   Предвиденият в член 10(2) от устава кворум означава осемнадесет гласа от присъстващите с право на глас.
      2.   Решенията на Съвета на директорите се вземат в съответствие с член 10(2) от устава.
      3.   Единодушието, предвидено по член 19(5) и (6) от устава, означава общият брой гласове в подкрепа от имащи право на глас членове, които присъстват или са представени.
      Член 16
      1.   Съгласно подточка четири на член 9(2) от устава, Съветът на директорите привлича шест експерти без право на глас: трима пълноправни членове и трима заместници.
      2.   Председателят предлага на Съвета на директорите кандидатурите на пълноправните членове и заместниците с мандат, който изтича в края на мандата на директора.
      3.   Тези кандидати се избират измежду лица с квалификация и доказан опит в област, свързана с дейността на банката.
      4.   Съветът на директорите одобрява предложението на председателя в съответствие с процедурата, предвидена в първото изречение на член 10(2) от устава.
      5.   Привлечените експерти се ползват с правата на членове на Съвета на директорите без право на глас и имат същите задължения.
      Член 17
      Заседанията на Съвета на директорите се протоколират. Протоколите се подписват от председателстващия заседанието и водещия на заседанието, на което са одобрени, както и от секретаря по време на заседанието.
      Член 18
      1.   В съответствие с член 9(1) от устава, Съветът на директорите разполага със следните правомощия:

                  —

                  по предложение на Управителния комитет определя условията и реда, които съставляват общата рамка за предоставяне на финансиране от банката, на гаранции и привличането на средства, като в частност приема критериите за определяне на лихвените проценти, комисионите и другите такси;

                  —

                  по предложение на Управителния комитет приема решения за политиката по отношение на управлението на банката;

                  —

                  грижи се за последователността в политиката и дейностите на Групата на ЕИБ;

                  —

                  одобрява операциите на банката по предоставяне на финансиране и гаранции, по предложение на Управителния комитет;

                  —

                  възлага на Управителния комитет да провежда операции по привличане на средства и свързани с тях касови операции и сделки с деривати по линия на глобални програми, които ще учреди;

                  —

                  следи за финансовата стабилност на банката и управлението на риска;

                  —

                  взема решения относно основни ръководни документи на банката, внасяни от Управителния комитет — по-конкретно оперативния план на банката, годишния бюджет и финансовите отчети, в т.ч. консолидирания вариант на последните — както и относно тяхното изпълнение, според случая;

                  —

                  проучва всички предложения на Управителния комитет, чието внасяне в Съвета на гуверньорите предстои;

                  —

                  приема специалните разпоредби на банката за достъпа до документи;

                  —

                  определя разпоредбите, които се прилагат по отношение на кооптираните експерти;

                  —

                  след съгласуване с Одитния комитет, приема счетоводните принципи, приложими спрямо финансовите отчети на банката.

            2.   В общ план, следи за правилното управление на банката в съответствие с Договора, устава и приетите от Съвета на гуверньорите директиви, както и другите разпоредби, които уреждат дейността на банката при изпълнение на възложената ѝ по силата на Договора задача. При упражняване на правомощията си Съветът на директорите може да се обърне към Управителния комитет с искане да поеме инициативата и да внесе предложения.
      3.   Въз основа на взето с квалифицирано мнозинство решение, Съветът може да делегира някои от своите правомощия на Управителния комитет. Той определя условията и реда на това делегиране и контролира неговото изпълнение.
      4.   Съветът упражнява всички други предвидени по устав права и посредством правилата и решенията, които приема, възлага на Управителния комитет съответните изпълнителни правомощия, като се подразбира, че съгласно член 11(3) от устава, Управителният комитет отговаря за текущата работа на банката, като се отчита пред президента и подлежи на надзор от страна на Съвета на директорите.
      Член 19
      1.   Членовете на Съвета на директорите имат право пътните и командировъчните им разходи за участие в заседанията на Съвета на директорите да бъдат възстановени.
      2.   Съветът на гуверньорите определя размера на възнаграждението за участие на директорите и на техните заместници.
      ГЛАВА IV

         УПРАВИТЕЛЕН КОМИТЕТ

      Член 20
      1.   Управителният комитет е постоянен представител и орган за вземане на решения на банката, без това да засяга разпоредбите на устава.
      2.   Той провежда заседания при възникване на необходимост и когато дейността на банката налага това.
      Член 21
      1.   За да бъдат действителни взетите от Управителния комитет решения и внесените становища, е необходимо присъствие на най-малко петима от неговите членове.
      2.   Президентът председателства заседанията на Съвета на директорите, на учредения по силата на член 11(3) от правилника комитет, както и на Управителния комитет. Ако президентът е възпрепятстван да присъства, заболее или е налице конфликт на интереси, вицепрезидентът с най-дълъг стаж го замества. При положение, че двама или повече вицепрезиденти са с еднакъв стаж, най-възрастният вицепрезидент замества президента.
      3.   Решенията се вземат с обикновено мнозинство от подадените гласове на присъстващите членове. Всеки член на Управителния комитет има право на един глас. Когато при гласуване броят на гласовете на членовете на Управителния комитет „за“ и „против“ е равен, гласът на президента е решаващ.
      4.   Управителният комитет може да делегира на президента, или на един или повече вицепрезиденти, да въведе управленски или административни мерки, при спазване на предвидените в решението за делегиране ограничения и условия. За всяко решение, прието по този ред, незабавно се изпраща съобщение на Комитета.
      Управителният комитет може да делегира предприемането на други мерки, съвместно на президента и на един или повече вицепрезиденти, при спазване на предвидените в решението за делегиране ограничения и условия, когато при определени обстоятелства е невъзможно да бъде взето решение на заседанието За всяко решение, прието по този ред, незабавно се изпраща съобщение на Комитета.
      5.   Управителният комитет може да гласува и да приема решения чрез кореспонденция в писмен вид или по електронен път. Управителният комитет може да се позове и на процедурата за мълчаливо съгласие и, в изключителни случаи, да ползва средствата за видеоконферентна връзка, по определен от него ред.
      Член 22
      Работата на Управителния комитет се обобщава от секретаря в одобрен от Управителния комитет протокол и се подписва от президента на банката и от главния секретар.
      Член 23
      1.   Съгласно член 11(3) и (7) от устава, Управителният комитет е компетентен да приема и да прилага административните разпоредби, които уреждат организацията и работата на отделите на банката, в т.ч. управлението на служителите, правилата за служителите и съответните права и задължения, без да се засягат регламентите за длъжностните лица. За това надлежно уведомява Съвета на директорите.
      2.   Управителният комитет е компетентен да подписва всички договори със служителите на банката, при същите условия и ред.
      3.   Съобразно предходните разпоредби, президентът разполага с правомощия да взема решения по всички въпроси, свързани с отделните служители, да постига компромиси, да помирява различия, да подписва споразумения, или най-общо казано, да прави всичко полезно и необходимо в интерес на банката, в съответствие с член 11(7) от устава.
      Член 23.а
      1.   Членовете на Управителния комитет се отличават с независимост, компетентност и опит във финансовата и банковата материя и тази, свързана с Европейския съюз. Във всяко свое действие те:

                  —

                  проявяват висок морал и се ползват с добро име;

                  —

                  притежават достатъчно знания, умения и експертни познания, за да изпълняват задълженията си.

            Съставът на Управителния комитет цели да отразява в достатъчно широка степен експертния обхват и представеността на половете.
      2.   Създава се Консултативен комитет по назначенията, който да предоставя правно необвързващи становища относно пригодността на кандидатите да изпълняват задълженията на член на Управителния комитет съобразно уредените в предходния параграф критерии, допълнени в правилата за дейността на този комитет, преди Съветът на гуверньорите да пристъпи към назначението съгласно член 11.1 от устава.
      Комитетът се състои от петима членове, външни за банката, назначени от Съвета на гуверньорите по предложение на президента, които са независими, компетентни, с висок морал и с добро име. Членовете на комитета притежават необходимия професионален опит, в частност по банково дело, включително в областта на банковия надзор и/или финансови експертни познания в частния или публичния сектор и/или задълбочени познания в областта на Европейския съюз. Съставът на комитета цели да отразява в достатъчно широка степен експертния обхват и представеността на половете. Членовете на комитета се назначават за срок до шест години и могат да бъдат преназначавани еднократно.
      Банката осигурява административното обслужване на комитета. Съветът на гуверньорите приема правилника за дейността на комитета.
      Член 23.б
      1.   В случай на тежко нарушение от страна на член на Управителния комитет, или на твърдения за подобно, поради неизпълнение на неговите/нейните професионални задължения, закононарушение или друго деяние, което би могло до причини сериозна вреда на доброто име на банката и/или да постави въпросния член в невъзможност надлежно да упражнява неговите/нейните задължения, със съгласието на председателя на Съвета на гуверньорите, президентът може временно да отстрани въпросния член на Управителния комитет, в съответствие с разпоредбите на настоящия член 23.б.
      В случаи, които засягат президента, председателят на Съвета на гуверньорите може временно да отстрани президента.
      2.   Всяко решение за временно отстраняване:

                  —

                  се приема след консултации с Комитета по етика и вътрешен контрол след получаване на свързани със случая забележки на засегнатия член на Управителния комитет;

                  —

                  се изпраща незабавно на Съвета на директорите и на Съвета на гуверньорите;

                  —

                  е с временно действие за срок не по-дълъг от три месеца, по време на който потвърждението за удължаване на срока с до девет месеца се поставя на гласуване в Съвета на гуверньорите и се гласува с квалифицирано мнозинство. С оглед на това, на Съвета на гуверньорите ще бъде предоставено становището на Комитета по етика и вътрешен контрол, както и забележките на свързания със случая член на Управителния комитет. От Съвета на гуверньорите ще бъде изискано да пристъпи към гласуване преди изтичане на тримесечния срок за временно отстраняване, след което гласуването приключва.

            3.   В случай че Съветът на гуверньорите реши да потвърди временното отстраняване в рамките на тримесечния срок и удължи този срок, въпросният член на Управителния комитет ще бъде отстранен до изтичане на този допълнителен срок, освен когато:

                  —

                  Съветът на гуверньорите вземе решение за възстановяване, гласувано с квалифицирано мнозинство;

                  —

                  Съветът на гуверньорите приеме решение за принудително освобождаване по силата на член 11.2 от устава, гласувано с квалифицирано мнозинство.

            4.   В случай че Съветът на гуверньорите реши да не потвърди временното отстраняване в рамките на тримесечния срок и не удължи този срок, въпросният член на Управителния комитет ще бъде възстановен автоматично.
      5.   При изтичане на срока за временно отстраняване, въпросният член на Управителния комитет ще бъде възстановен автоматично, освен когато тя/той подлежи на принудително освобождаване в изпълнение на решение съгласно член 11.2 от устава.
      6.   При прилагане на процедурата за принудително освобождаване се провеждат консултации с Комитета по етика и вътрешен контрол. Мнението на КЕВК се предоставя на Съвета на директорите заедно със съответните забележки на засегнатия член на Управителния комитет.
      7.   Съветът на директорите урежда подробностите по процедурите за временно отстраняване и за принудително освобождаване.
      ГЛАВА V

         ОДИТЕН КОМИТЕТ

      Член 24
      1.   Съгласно член 12 от устава, Одитният комитет (наричан по-нататък „Комитетът“) всяка година удостоверява, че операциите на банката са извършвани правилно и счетоводните книги са водени по надлежния ред.
      2.   Той отговаря за одита на отчетите на банката.
      3.   Той удостоверява съответствието на дейността на банката с най-добрата банкова практика, приложима спрямо нея.
      Член 25
      1.   Комитетът провежда заседания с Управителния комитет най-малко веднъж годишно с цел обсъждане на резултатите от работата през предходната финансова година, както и на програмата за работа през текущата финансова година.
      2.   При приключване на всяка финансова година и не по-късно от две седмици преди внасянето в Съвета на гуверньорите, Комитетът трябва да получи годишния проектодоклад на Съвета на директорите с предварителните финансови отчети.
      3.   В срок от три седмици след получаване на тези документи, след като предприеме необходимите действия, и след получаване на уверения от Управителния комитет за ефективността на системата за вътрешен контрол, управлението на риска и вътрешноведомствената администрация, както и след преглед на доклада на външните одитори, Комитетът трябва да изпрати на президента на банката становище, с което да потвърди, че съобразно неговите познания и преценка:

                  —

                  дейността на банката отговаря на изискванията, в частност на тези за управление на риска и надзора;

                  —

                  Комитетът е удостоверил, че операциите на банката са извършвани правилно и счетоводните книги са водени по надлежния ред и с оглед на това е потвърдил, че операциите на банката са извършвани в съответствие с предвидените в устава и правилника за дейността формални изисквания и процедури;

                  —

                  Комитетът потвърждава, че финансовите отчети, както и всяка друга финансова информация в съставените от Съвета на директорите годишни отчети, дава вярна и точна представа за финансовото състояние на банката по отношение на нейните активи и пасиви, както и по отношение на резултатите от нейните операции и парични потоци през отчетната година. Комитетът дава същите уверения по отношение на консолидираните финансови отчети.

            4.   Когато Комитетът прецени, че не е в състояние да потвърди гореизложеното, в същите срокове той трябва да представи на президента на банката становище с обосновка.
      5.   Становището на Комитета се представя на Съвета на гуверньорите под формата на приложение към годишния доклад на Съвета на директорите.
      6.   Комитетът изпраща на Съвета на гуверньорите подробен доклад за резултатите от работата си през предходната финансова година, и в т.ч. удостоверява съответствието на дейността на банката с най-добрата банкова практика, приложима спрямо нея, като копие от него се изпраща на членовете на Съвета на директорите и на Управителния комитет. Докладът на Комитета се изпраща на Съвета на гуверньорите, заедно с годишния доклад на Съвета на директорите.
      Член 26
      1.   Комитетът има достъп до всички счетоводни книги и ваучери на банката и може да поиска достъп до всички други документи, които смята за необходимо да прегледа при изпълнението на служебните си задължения. Отделите на банката са на негово разположение за оказване на съдействие.
      2.   Наред с това, Комитетът има достъп до външни одитори, които да избере след съгласуване с Управителния комитет, като има правомощия да възложи на последните ежедневната работа по одита на финансовите отчети на банката. С оглед на това, всяка година Комитетът извършва преглед на естеството и обхвата на предложения външен одит и приложимите одитни процедури. Наред с това, Комитетът се запознава с резултатите и констатациите от подобни одити, включително и с евентуалните коментари или препоръки. Възлагателното писмо на външните одитори се съставя незабавно от банката, в съответствие с установените от Комитета условия и ред.
      3.   Наред с това, всяка година Комитетът извършва преглед на работната програма, обхвата и резултатите от вътрешния одит на банката.
      4.   Комитетът следи за адекватната координация между вътрешните и външните одитори. При възникване на необходимост, Комитетът може да се обърне към други експерти.
      5.   Работата на Комитета е действителна само при положение, че мнозинството от неговите членове присъстват. В допълнение към посочените в член 25 от правилника за дейността становище и доклад, които могат да бъдат приети само с единодушие, всички решения на Комитета се приемат със съгласието на мнозинството от неговите членове. В случай че при гласуване на членовете на Комитета бъдат получени равен брой гласове, гласът на председателя е решаващ.
      6.   Председателят на Комитета може да подложи решения на гласуване чрез кореспонденция в писмен вид или по електронен път.
      7.   Самият Комитет определя всички други правила за дейността си.
      8.   Членовете на Комитета не разгласяват каквато и да било информация или данни, които са узнали при изпълнение на задълженията си, пред лица или органи извън банката. Това задължение засяга и външните одитори, избрани от Комитета в съответствие с параграф 2 от настоящия член.
      Член 27
      1.   Членовете на Комитета се назначават от Съвета на гуверньорите. Те биват назначавани за срок от шест последователни финансови години и мандатът им не подлежи на подновяване. Всяка година се подменя един от членовете на Комитета.
      2.   Членовете се избират измежду лица, които са независими, компетентни и почтени. Членовете притежават опит във финансовата и одитната област, или в банковия надзор, в частния или в държавния сектор, като заедно следва да покриват целия спектър от експертни знания.
      3.   Мандатът на членовете на Комитета изтича в края на деня на провеждане на годишното събрание на Съвета на гуверньорите съобразно член 2(2) от настоящия правилник или в края на деня, в който бъдат одобрени финансовите отчети, в зависимост от това кое е настъпило по-късно. Назначаването на нови членове започва на следващия ден.
      4.   Съветът на гуверньорите може с квалифицирано мнозинство принудително да освободи от длъжност член на Комитета, ако сметне, че той вече не е в състояние да изпълнява задълженията си.
      5.   Длъжността на председател на Комитета е с едногодишен мандат и на ротационен принцип, и приключва за члена в края на деня на провеждане на годишното събрание на Съвета на гуверньорите съобразно член 2(2) или в края на деня, в който бъдат одобрени финансовите отчети, в зависимост от това кое е настъпило по-късно.
      6.   По съвместно предложение на президента на банката и на председателя на Одитния комитет, Съветът на гуверньорите може да назначи не повече от трима наблюдатели за срок от шест години, който не подлежи на подновяване. Те се назначават въз основа на конкретна квалификация, особено в областта на банковия надзор. Те подпомагат Комитета в изпълнението на задачите и отговорностите му чрез участие в работата му. Пълноправните членове на Комитета могат да възлагат на наблюдателите конкретни задачи, в частност проучвания в хода на подготовката на заседанията на Комитета.
      Член 28
      В случай че бъде овакантена длъжност вследствие на смърт, доброволна оставка, принудително освобождаване от длъжност или по друга причина, не по-късно от три месеца Съветът на гуверньорите назначава заместник за остатъка от мандата.
      Член 29
      Съветът на гуверньорите определя възнаграждението на членовете на Комитета, както и на наблюдателите. Направените от членовете пътни и дневни разходи в хода на изпълнението на служебните им задължения се възстановяват съгласно приложимите за членовете на Съвета на директорите условия.
      ГЛАВА VI

         СЕКРЕТАРИАТ

      Член 30
      Главният секретар на банката предоставя секретарски услуги на Съвета на гуверньорите, на Съвета на директорите, на Управителния комитет и на Одитния комитет. Наред с това, той предоставя секретарски услуги за учредените към Съвета на директорите комитети и на създадените по силата на мандатите на Европейския съюз образувания, или други образувания, за които се предвижда банката да предоставя подобни услуги.
      ГЛАВА VII

         ЛИЧЕН СЪСТАВ НА БАНКАТА

      Член 31
      Съветът на директорите предписва уредбата за служителите на банката.Управителният комитет приема процедурите за прилагане на тази уредба в съответствие с член 23 от този правилник.
      Член 32
      1.   Съветът на гуверньорите следи за защитата правата на служителите на банката в случай на ликвидация на банката.
      2.   При възникване на извънредни обстоятелства, Управителният комитет незабавно предприема необходимите според него мерки, като спазва изискването за незабавно уведомяване на Съвета на директорите.
      ГЛАВА VIII

         ЗАКЛЮЧИТЕЛНА РАЗПОРЕДБА

      Член 33
      1.   Настоящият правилник за дейността и измененията към него влизат в сила в деня на тяхното одобряване.
      2.   Разпоредбите на настоящия правилник за дейността по никакъв начин не засягат разпоредбите на Договора за функционирането на Европейския съюз или на устава.


title: Решение (ОВППС) 2015/2430 на Съвета от 21 декември 2015 година за актуализиране на списъка на лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС за прилагането на специални мерки за борба с тероризма, и за отмяна на Решение (ОВППС) 2015/1334

text:
               22.12.2015

               BG

               Официален вестник на Европейския съюз

               L 334/18

         РЕШЕНИЕ (ОВППС) 2015/2430 НА СЪВЕТА
   от 21 декември 2015 година
   за актуализиране на списъка на лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС за прилагането на специални мерки за борба с тероризма, и за отмяна на Решение (ОВППС) 2015/1334
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 27 декември 2001 г. Съветът прие Обща позиция 2001/931/ОВППС (1).

               (2)

               На 31 юли 2015 г. Съветът прие Решение (ОВППС) 2015/1334 (2) за актуализиране на списъка на лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС („списъкът“).

               (3)

               В съответствие с член 1, параграф 6 от Обща позиция 2001/931/ОВППС е необходим редовен преглед на имената на лицата, групите и образуванията в списъка, за да се гарантира, че има основания за оставането им в него.

               (4)

               В настоящото решение се съдържат резултатите от извършения от Съвета преглед на лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС.

               (5)

               Съветът се увери, че компетентните органи, посочени в член 1, параграф 4 от Обща позиция 2001/931/ОВППС, са взели решения, съгласно които всички лица, групи и образувания в списъка са участвали в терористични действия по смисъла на член 1, параграфи 2 и 3 от Обща позиция 2001/931/ОВППС. Съветът също стигна до заключението, че за лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС, следва да продължат да се прилагат специалните ограничителни мерки, предвидени в нея.

               (6)

               Списъкът следва да бъде съответно актуализиран и Решение (ОВППС) 2015/1334 следва да бъде отменено,

         ПРИЕ НАСТОЯЩОТО РЕШЕНИЕ:
   Член 1
   Списъкът на лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС, се съдържа в приложението към настоящото решение.
   Член 2
   Решение (ОВППС) 2015/1334 се отменя.
   Член 3
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 21 декември 2015 декември.

            За Съвета

            Председател

         J. ASSELBORN

      (1)  Обща позиция 2001/931/ОВППС на Съвета от 27 декември 2001 г. за прилагането на специални мерки за борба с тероризма (ОВ L 344, 28.12.2001 г., стр. 93).

      (2)  Решение (ОВППС) 2015/1334 на Съвета от 31 юли 2015 г. за актуализиране на списъка на лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС за прилагането на специални мерки за борба с тероризма, и за отмяна на Решение (ОВППС) 2015/521 (ОВ L 206, 1.8.2015 г., стр. 61).

      ПРИЛОЖЕНИЕ

         СПИСЪК НА ЛИЦАТА, ГРУПИТЕ И ОБРАЗУВАНИЯТА, ПОСОЧЕНИ В ЧЛЕН 1

      I.   ЛИЦА

                  1.

                  ABDOLLAHI Hamed (известен също като Mustafa Abdullahi), роден на 11 август 1960 г. в Иран. Паспорт: D9004878.

                  2.

                  AL-NASSER, Abdelkarim Hussein Mohamed, роден в Al Ihsa (Саудитска Арабия), гражданин на Саудитска Арабия.

                  3.

                  AL YACOUB, Ibrahim Salih Mohammed, роден на 16.10.1966 г. в Tarut (Саудитска Арабия), гражданин на Саудитска Арабия.

                  4.

                  ARBABSIAR Manssor (известен също като Mansour Arbabsiar), роден на 6 или 15 март 1955 г. в Иран. Ирански и американски гражданин. Паспорт: C2002515 (Иран); паспорт: 477845448 (САЩ). Национален идентификационен №: 07442833, срок на валидност: 15.3.2016 г. (свидетелство за управление на МПС от САЩ).

                  5.

                  BOUYERI, Mohammed (известен също като Abu ZUBAIR, като SOBIAR, като Abu ZOUBAIR), роден на 8.3.1978 г. в Амстердам (Нидерландия), член на Hofstadgroep.

                  6.

                  IZZ-AL-DIN, Hasan (известен също като GARBAYA, Ahmed, като SA-ID, като SALWWAN, Samir), Ливан, роден през 1963 г. в Ливан, гражданин на Ливан.

                  7.

                  MOHAMMED, Khalid Shaikh (известен също като ALI, Salem, като BIN KHALID, Fahd Bin Adballah, като HENIN, Ashraf Refaat Nabith, като WADOOD, Khalid Adbul), роден на 14.4.1965 г. или на 1.3.1964 г. в Пакистан, паспорт № 488555.

                  8.

                  SHAHLAI Abdul Reza (известен също като Abdol Reza Shala'i, като Abd-al Reza Shalai, като Abdorreza Shahlai, като Abdolreza Shahla'i, като Abdul-Reza Shahlaee, като Hajj Yusef, като Haji Yusif, като Hajji Yasir, като Hajji Yusif, като Yusuf Abu-al-Karkh), роден приблизително през 1957 г. в Иран. Адреси: 1) Kermanshah, Иран, 2) военна база Mehran, провинция Ilam, Иран.

                  9.

                  SHAKURI Ali Gholam, роден приблизително през 1965 г. в Техеран, Иран.

                  10.

                  SOLEIMANI Qasem (известен също като Ghasem Soleymani, като Qasmi Sulayman, като Qasem Soleymani, като Qasem Solaimani, като Qasem Salimani, като Qasem Solemani, като Qasem Sulaimani, като Qasem Sulemani), роден на 11 март 1957 г. в Иран. Ирански гражданин. Паспорт: 008827 (ирански, дипломатически), издаден през 1999 г. Звание: генерал-майор.

            II.   ГРУПИ И ОБРАЗУВАНИЯ

                  1.

                  Abu Nidal Organisation — ANO (Организация „Абу Нидал“) (известна също като Fatah Revolutionary Council („Революционен съвет на Фатах“), като Arab Revolutionary Brigades („Арабски революционни бригади“), като Black September („Черен септември“), като Revolutionary Organisation of Socialist Muslims („Революционна организация на мюсюлманите социалисти“).

                  2.

                  Al-Aqsa Martyrs' Brigade („Бригади на мъчениците от Ал-Акса“).

                  3.

                  Al-Aqsa e.V. (Сдружение „Ал-Акса“).

                  4.

                  Babbar Khalsa („Бабар Калса“).

                  5.

                  Communist Party of the Philippines („Комунистическа партия на Филипините“), включително New People's Army — NPA, Philippines („Нова народна армия — Филипини“).

                  6.

                  Gama'a al-Islamiyya („Джамаа Ислямия“) (известна също като Al-Gama'a al-Islamiyya) („Ислямска общност“ — IG).

                  7.

                  İslami Büyük Doğu Akıncılar Cephesi — IBDA-C („Фронт на великите ислямски източни воини“).

                  8.

                  Hamas („Хамас“), включително Hamas-Izz al-Din al-Qassem.

                  9.

                  Hizballah Military Wing (Военно крило на ливанската „Хизбула“) (известно също като Hezbollah Military Wing, като Hizbullah Military Wing, като Hizbollah Military Wing, като Hezballah Military Wing, като Hisbollah Military Wing, като Hizbu'llah Military Wing, като Hizb Allah Military Wing, като Jihad Council, както и всички единици, които му докладват, включително Организацията за външна сигурност).

                  10.

                  Hizbul Mujahideen — HM („Муджахидини на Хизбула“).

                  11.

                  Hofstadgroep.

                  12.

                  International Sikh Youth Federation — ISYF („Международна федерация на младите сикхи“).

                  13.

                  Khalistan Zindabad Force — KZF („Силата на Калистан Зиндабад“).

                  14.

                  Kurdistan Workers' Party — PKK („Кюрдска работническа партия“) (известна също като KADEK, като KONGRA-GEL).

                  15.

                  Liberation Tigers of Tamil Eelam — LTTE („Тигри за освобождение на Тамил Илам“).

                  16.

                  Ejército de Liberación Nacional („Национална армия за освобождение“).

                  17.

                  Palestinian Islamic Jihad — PIJ („Палестински ислямски джихад“).

                  18.

                  Popular Front for the Liberation of Palestine — PFLP („Народен фронт за освобождение на Палестина“).

                  19.

                  Popular Front for the Liberation of Palestine — General Command („Народен фронт за освобождение на Палестина — Главно командване“) (известен също като PFLP — General Command).

                  20.

                  Fuerzas armadas revolucionarias de Colombia — FARC („Революционни въоръжени сили на Колумбия“).

                  21.

                  Devrimci Halk Kurtuluș Partisi-Cephesi — DHKP/C (известна също като Devrimci Sol („Революционна левица“), като Dev Sol („Революционна армия/фронт/партия за народно освобождение“).

                  22.

                  Sendero Luminoso — SL („Сияйната пътека“).

                  23.

                  Teyrbazen Azadiya Kurdistan — TAK (известна също като Kurdistan Freedom Falcons („Соколи за свободата на Кюрдистан“) и като Kurdistan Freedom Hawks ( „Ястреби за свободата на Кюрдистан“).


title: Решение (ЕС) 2015/1667 на Европейския парламент от 29 април 2015 година относно освобождаването от отговорност във връзка с изпълнението на бюджета на Европейската агенция по морска безопасност за финансовата 2013 година

text:
               30.9.2015

               BG

               Официален вестник на Европейския съюз

               L 255/278

      РЕШЕНИЕ (ЕС) 2015/1667 НА ЕВРОПЕЙСКИЯ ПАРЛАМЕНТ
      от 29 април 2015 година
      относно освобождаването от отговорност във връзка с изпълнението на бюджета на Европейската агенция по морска безопасност за финансовата 2013 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейската агенция за морска безопасност за финансовата 2013 година,

                  —

                  като взе предвид доклада на Сметната палата относно годишните отчети на Европейската агенция за морска безопасност за финансовата 2013 година, придружен от отговорите на Агенцията (1),

                  —

                  като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2013 година в съответствие с член 287 от Договора за функционирането на ЕС,

                  —

                  като взе предвид препоръката на Съвета от 17 февруари 2015 г. относно освобождаването от отговорност на Агенцията във връзка с изпълнението на бюджета за финансовата 2013 година (05304/2015 — C8-0054/2015),

                  —

                  като взе предвид член 319 от Договора за функционирането на ЕС,

                  —

                  като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3),

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 (4) на Съвета, и по-специално член 208 от него,

                  —

                  като взе предвид Регламент (ЕО) № 1406/2002 на Европейския парламент и на Съвета от 27 юни 2002 г. за създаване на Европейска агенция за морска безопасност (5), и по-специално член 19 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (6),

                  —

                  като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (7), и по-специално член 108 от него,

                  —

                  като взе предвид член 94 и приложение V към своя правилник,

                  —

                  като взе предвид доклада на комисията по бюджетен контрол и становището на комисията по транспорт и туризъм (A8-0088/2015),

         1.

            Освобождава от отговорност изпълнителния директор на Европейската агенция за морска безопасност във връзка с изпълнението на бюджета на Агенцията за финансовата 2013 година.

         2.

            Представя своите забележки в резолюцията по-долу.

         3.

            Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция за морска безопасност, на Съвета, Комисията и Сметната палата и да осигури публикуването им в Официален вестник на Европейския съюз (серия L).

               Председател

            Martin SCHULZ

               Генерален секретар

            Klaus WELLE

         (1)  ОВ C 442, 10.12.2014 г., стр. 210.

         (2)  Вж. бележка под линия 1.

         (3)  ОВ L 248, 16.9.2002 г., стр. 1.

         (4)  ОВ L 298, 26.10.2012 г., стр. 1.

         (5)  ОВ L 208, 5.8.2002 г., стр. 1.

         (6)  ОВ L 357, 31.12.2002 г., стр. 72.

         (7)  ОВ L 328, 7.12.2013 г., стр. 42.


title: Решение на Съвета от 3 декември 2012 година за назначаване и замяна на членове на Управителния съвет на Европейския център за развитие на професионалното обучение

text:
               11.12.2012

               BG

               Официален вестник на Европейския съюз

               C 380/5

         РЕШЕНИЕ НА СЪВЕТА
   от 3 декември 2012 година
   за назначаване и замяна на членове на Управителния съвет на Европейския център за развитие на професионалното обучение
   2012/C 380/02
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Регламент (ЕИО) № 337/75 на Съвета от 10 февруари 1975 г. за създаване на Европейски център за развитие на професионалното обучение, и по-специално член 4 от него (1),
   като взе предвид внесената от Комисията в Съвета кандидатура в категорията на представителите на организациите на работодателите,
   като има предвид, че:

               (1)

               С решението си от 16 юли 2012 г. (2) Съветът назначи членовете на Управителния съвет на Европейския център за развитие на професионалното обучение за периода от 18 септември 2012 г. до 17 септември 2015 г.

               (2)

               След оставката на г-жа Karin THAPPER се освободи едно място за член на Управителния съвет на Cedefop в категорията на представителите на работодателите,

         ПРИЕ НАСТОЯЩОТО РЕШЕНИЕ:
   Член единствен
   Посоченото по-долу лице се назначава за член на Управителния съвет на Европейския център за развитие на професионалното обучение за остатъка от мандата, който изтича на 17 септември 2015 г.:

      ПРЕДСТАВИТЕЛИ НА ОРГАНИЗАЦИИТЕ НА РАБОТОДАТЕЛИТЕ:

               ШВЕЦИЯ

               Г-н Tobias ERIKSSON
               Шведска асоциация на инженерните индустрии

      Съставено в Брюксел на 3 декември 2012 година.

            За Съвета

            Председател

         N. SYLIKIOTIS

      (1)  ОВ L 39, 13.2.1975 г., стр. 1.

      (2)  ОВ С 228, 31.7.2012 г., стр. 3.


title: 2010/261/ЕС: Решение на Комисията от 4 май 2010 година относно плана за сигурност за централната ШИС II и комуникационната инфраструктура

text:
               5.5.2010

               BG

               Официален вестник на Европейския съюз

               L 112/31

         РЕШЕНИЕ НА КОМИСИЯТА
   от 4 май 2010 година
   относно плана за сигурност за централната ШИС II и комуникационната инфраструктура
   (2010/261/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1987/2006 на Европейския парламент и на Съвета от 20 декември 2006 г. за създаването, функционирането и използването на Шенгенска информационна система от второ поколение (ШИС II) (1), и по-специално член 16 от него,
   като взе предвид Решение 2007/533/ПВР на Съвета от 12 юни 2007 г. относно създаването, функционирането и използването на Шенгенска информационна система от второ поколение (ШИС II) (2), и по-специално член 16 от него,
   като има предвид, че:

               (1)

               Член 16 от Регламент (ЕО) № 1987/2006 и член 16 от Решение 2007/533/ПВР предвиждат, че управителният орган, по отношение на централната ШИС II, и Комисията, по отношение на комуникационната инфраструктура, следва да предприемат необходимите мерки, включително план за сигурност.

               (2)

               Член 15, параграф 4 от Регламент (ЕО) № 1987/2006 и член 15, параграф 4 от Решение 2007/533/ПВР предвиждат, че през преходния период преди управителният орган да поеме своите задължения, Комисията следва да е отговорна за оперативното управление на централната ШИС II.

               (3)

               Тъй като управителният орган все още не е създаден, планът за сигурност, който трябва да бъде приет от Комисията, следва в преходния период да е приложим също и към централната ШИС II.

               (4)

               Регламент (ЕО) № 45/2001 на Европейския парламент и на Съвета (3) се прилага към обработването на лични данни от Комисията, когато тя изпълнява задълженията си по оперативното управление на ШИС II.

               (5)

               Член 15, параграф 7 от Регламент (ЕО) № 1987/2006 и член 15, параграф 7 от Решение 2007/533/ПВР предвиждат, че когато Комисията делегира своите задължения по време на преходния период преди управителният орган да поеме своите задължения, тя гарантира, че това делегиране не влияе неблагоприятно върху ефективните контролни механизми съгласно правото на Съюза, независимо дали са на Съда, на Сметната палата или на Европейския надзорен орган по защита на данните.

               (6)

               Управителният орган следва да приеме свой собствен план за сигурност по отношение на централната ШИС II, веднага щом поеме своите задължения. Поради това настоящият план за сигурност следва да изтече, доколкото е свързан с централната ШИС II, когато управителният орган поеме своите задължения.

               (7)

               Член 4, параграф 3 от Регламент (ЕО) № 1987/2006 и член 4, параграф 3 от Решение 2007/533/ПВР предвиждат, че ЦС-ШИС, която изпълнява технически надзор и административни функции, е разположена в Страсбург (Франция), а резервната ЦС-ШИС, която в случай на повреда на основната ЦС-ШИС е способна да осигури всички нейни функционалности, е разположена в Санкт Йохан им Понгау (Австрия).

               (8)

               Планът за сигурност следва да предвиди един служител по сигурността на системата, който да изпълнява задачи, свързани със сигурността, както за централната ШИС II, така и за комуникационната инфраструктура и двама местни служители по сигурността, които да изпълняват задачи, свързани със сигурността, съответно за централната ШИС II и за комуникационната инфраструктура. Ролите на служителите по сигурността следва да са определени така, че да осигуряват ефективна и навременна реакция на инциденти по сигурността, както и тяхното докладване.

               (9)

               Следва да бъде определена политика за сигурност, която да описва всички технически и организационни детайли в съответствие с разпоредбите на настоящото решение.

               (10)

               Следва да бъдат дефинирани мерки, които да осигурят необходимото ниво на сигурност на работата на централната ШИС II и на комуникационната инфраструктура,

         ПРИЕ НАСТОЯЩОТО РЕШЕНИЕ:
   ГЛАВА I

      ОБЩИ РАЗПОРЕДБИ

   Член 1
   Предмет
   1.   Настоящото решение установява организацията и мерките за сигурност (план за сигурност) за защитата на централната ШИС II и на данните, обработвани в нея, срещу заплахи за тяхната наличност, цялост и поверителност по смисъла на член 16, параграф 1 от Регламент (ЕО) № 1987/2006 и член 16, параграф 1 от Решение 2007/533/ПВР относно създаването, функционирането и използването на Шенгенска информационна система от второ поколение (ШИС II) през преходния период, докато управителният орган поеме своите задължения.
   2.   Настоящото решение установява организацията и мерките за сигурност (план за сигурност) за защитата на комуникационната инфраструктура срещу заплахи за нейната наличност, цялост и поверителност по смисъла на член 16 от Регламент (ЕО) № 1987/2006 и член 16 от Решение 2007/533/ПВР относно създаването, функционирането и използването на Шенгенска информационна система от второ поколение (ШИС II).
   ГЛАВА II

      ОРГАНИЗАЦИЯ, ЗАДЪЛЖЕНИЯ И УПРАВЛЕНИЕ НА ИНЦИДЕНТИ

   Член 2
   Задачи на Комисията
   1.   Комисията прилага и наблюдава ефективността на мерките за сигурност за централната ШИС II, посочени в настоящото решение.
   2.   Комисията прилага и наблюдава ефективността на мерките за сигурност за комуникационната инфраструктура, посочени в настоящото решение.
   3.   Комисията определя служител по сигурност на системата от длъжностните си лица. Служителят по сигурността на системата се назначава от генералния директор на Генерална дирекция „Правосъдие, свобода и сигурност“ на Комисията. Задачите на служителя по сигурността на системата по-специално включват:

               а)

               изготвяне на политиката за сигурност, както е описано в член 7 от настоящото решение;

               б)

               наблюдаване на ефективността при изпълнението на процедурите за сигурност на централната ШИС II;

               в)

               наблюдаване на ефективността при изпълнението на процедурите за сигурност на комуникационната инфраструктура;

               г)

               принос в подготовката на докладването във връзка със сигурността, както е посочено в член 50 от Регламент (ЕО) № 1987/2006 и в член 66 от Решение 2007/533/ПВР;

               д)

               изпълнение на задачи по координиране и подпомагане при проверките и одитите, извършвани от Европейския надзорен орган по защита на данните, посочени в член 45 от Регламент (ЕО) № 1987/2006 и в член 61 от Решение 2007/533/ПВР, както и уведомяване на служителя на Комисията по защита на данните за инциденти по смисъла на член 5, параграф 2;

               е)

               наблюдение дали настоящото решение и политиката за сигурност се прилагат правилно и изцяло от всички изпълнители или подизпълнители на договори, които участват по някакъв начин в управлението на централната ШИС II;

               ж)

               наблюдение дали настоящото решение и политиката за сигурност се прилагат правилно и изцяло от всички изпълнители или подизпълнители на договори, които участват по някакъв начин в управлението на комуникационната инфраструктура;

               з)

               поддържане на списък от единични национални контактни точки за сигурността на ШИС II и предоставянето му на местния служител по сигурността за комуникационната инфраструктура;

               и)

               предоставяне на списъка, посочен в буква з), на местния служител по сигурността за централната ШИС II.

         Член 3
   Местен служител по сигурността за централната ШИС II
   1.   Без да се засяга член 8, Комисията определя местен служител по сигурността за централната ШИС II от длъжностните си лица. Конфликтите на интереси между задълженията на местния служител по сигурността и всяко друго официално задължение се предотвратяват. Местният служител по сигурността за централната ШИС II се назначава от генералния директор на Генерална дирекция „Правосъдие, свобода и сигурност“ на Комисията.
   2.   Местният служител по сигурността за централната ШИС II осигурява мерките по сигурността, посочени в настоящото решение, да бъдат изпълнявани и процедурите по сигурността да бъдат следвани в основната ЦС-ШИС. По отношение на резервната ЦС-ШИС местният служител по сигурността за централната ШИС II осигурява още мерките по сигурността, посочени в настоящото решение, с изключение на тези, посочени в член 9, да бъдат прилагани и процедурите по сигурността, свързани с нея, да бъдат изпълнявани.
   3.   Местният служител по сигурността за централната ШИС II може да прехвърли всяка от своите задачи на подчинени служители. Конфликтите на интереси между задължението за изпълнение на тези задачи и всяко друго официално задължение се предотвратяват. Единичен телефонен номер и адрес за връзка позволяват свързването с местния служител по сигурността или неговия или нейния подчинен на служба по всяко време.
   4.   Местният служител по сигурността за централната ШИС II изпълнява задачите, произтичащи от мерките за сигурност, които трябва да бъдат взети в помещенията, в които са разположени основната ЦС-ШИС и резервната ЦС-ШИС, в рамките на параграф 1, които по-специално включват:

               а)

               задачи по местната оперативна сигурност, включващи одит на „защитната стена“, редовни изпитвания на сигурността, одитиране и докладване;

               б)

               наблюдение на ефективността на плана за непрекъснатост на работата и осигуряване на редовното провеждане на учения;

               в)

               събиране на доказателства и докладване на служителя по сигурността на системата за всеки инцидент в централната ШИС II, който може да повлияе на сигурността на централната ШИС II или на комуникационната инфраструктура;

               г)

               информиране на служителя по сигурността на системата, ако политиката за сигурност се нуждае от изменение;

               д)

               наблюдение дали настоящото решение и политиката за сигурност се прилагат от всички изпълнители или подизпълнители на договори, които участват по някакъв начин в оперативното управление на централната ШИС II;

               е)

               осигуряване на това, че персоналът осъзнава своите задължения и наблюдаване на прилагането на политиката за сигурност;

               ж)

               наблюдаване на развитието в сферата на сигурността на ИТ и осигуряване на това, че персоналът е съответно обучен;

               з)

               подготвяне на необходимата информация и варианти за създаването, актуализирането и прегледа на политиката за сигурност в съответствие с член 7.

         Член 4
   Местен служител по сигурността за комуникационната инфраструктура
   1.   Без да се засяга член 8, Комисията определя местен служител по сигурността за комуникационната инфраструктура от своите длъжностни лица. Конфликтите на интереси между задълженията на местния служител по сигурността и всяко друго официално задължение се предотвратяват. Местният служител по сигурността за комуникационната инфраструктура се назначава от генералния директор на Генерална дирекция „Правосъдие, свобода и сигурност“ на Комисията.
   2.   Местният служител по сигурността за комуникационната инфраструктура наблюдава функционирането на комуникационната инфраструктура и осигурява това, че мерките по сигурността се прилагат, както и това, че процедурите по сигурността се изпълняват.
   3.   Местният служител по сигурността за комуникационната инфраструктура може да прехвърли всяка от своите задачи на подчинени служители. Конфликтите на интереси между задължението за изпълнение на тези задачи и всяко друго официално задължение се предотвратяват. Единичен телефонен номер и адрес за връзка позволяват свързването с местния служител по сигурността или неговия или нейния подчинен на служба по всяко време.
   4.   Местният служител по сигурността за комуникационната инфраструктура изпълнява задачите, произтичащи от мерките за сигурност, които трябва да бъдат взети по комуникационната инфраструктура и които по-специално включват:

               а)

               всички задачи по оперативната сигурност, свързани с комуникационната инфраструктура, включващи одит на „защитната стена“, редовни изпитвания на сигурността, одитиране и докладване;

               б)

               наблюдение на ефективността на плана за непрекъснатост на работата и осигуряване на редовното провеждане на учения;

               в)

               събиране на доказателства и докладване на служителя по сигурността на системата за всеки инцидент, настъпил в комуникационната инфраструктура, който може да повлияе на сигурността на централната ШИС II или на комуникационната инфраструктура;

               г)

               информиране на служителя по сигурността на системата, ако политиката за сигурност се нуждае от изменение;

               д)

               наблюдение дали настоящото решение и политиката за сигурност се прилагат от всички изпълнители или подизпълнители на договори, които участват по някакъв начин в управлението на комуникационната инфраструктура;

               е)

               осигуряване на това, че персоналът осъзнава своите задължения, както и наблюдаване на прилагането на политиката за сигурност;

               ж)

               наблюдаване на развитието в сферата на сигурността на ИТ и осигуряване на това, че персоналът е съответно обучен;

               з)

               подготвяне на необходимата информация и варианти за създаването, актуализирането и прегледа на политиката за сигурност в съответствие с член 7.

         Член 5
   Инциденти по сигурността
   1.   Всяко събитие, което има или може да има въздействие върху сигурността на ШИС II и може да предизвика щети или загуба на ШИС II, се разглежда като инцидент по сигурността, особено когато може да е бил осъществен достъп до данни или когато наличността, целостта и поверителността на данните са били или е могло да бъдат компрометирани.
   2.   Инцидентите по сигурността се управляват така, че да се осигури бърза, ефективна и правилна реакция в съответствие с политиката за сигурност. Създават се процедури за възстановяване след инцидент.
   3.   На засегнатата държава-членка се предоставя информация по отношение на инцидент по сигурността, който има или може да има въздействие върху работата на ШИС II в държавата-членка или върху наличността, целостта и поверителността на данните, въведени или изпратени от държавата-членка. Служителят по защита на данните на Комисията се уведомява за инцидентите по сигурността.
   Член 6
   Управление на инциденти
   1.   От всички служители и изпълнители на договори в разработването, управлението или експлоатацията на ШИС II се изисква да отбелязват и докладват на служителя по сигурността на системата или на местния служител по сигурността за комуникационната инфраструктура всички наблюдавани или подозирани слабости в сигурността на комуникационната инфраструктура.
   2.   В случай на установяване на инцидент, който има или може да има въздействие върху сигурността на ШИС II, местният служител по сигурността за комуникационната инфраструктура информира възможно най-бързо служителя по сигурността на системата и когато е необходимо, единичната национална контактна точка за сигурността на ШИС II, ако във въпросната държава-членка съществува такава контактна точка, писмено, или в случай на изключителна спешност, посредством други комуникационни канали. Докладът съдържа описанието на инцидента по сигурността, степента на риск, възможните последици и мерките, които са били или следва да бъдат предприети, за да се смекчи рискът.
   3.   Всички доказателства във връзка с инцидент по сигурността се запазват незабавно от местния служител по сигурността за комуникационната инфраструктура. В степента, в която позволяват приложимите разпоредби за защита на данните, такива доказателства се предоставят на служителя по сигурността на системата при поискване от негова страна.
   4.   В политиката за сигурност се дефинират процеси за обратна връзка, за да се гарантира, че информацията за типа, третирането и резултата от инцидент по сигурността се съобщава на служителя по сигурността на системата и на местния служител по сигурността за комуникационната инфраструктура, веднага след като инцидентът е отработен и повече не е в развитие.
   5.   Параграфи от 1 до 4 се прилагат mutatis mutandis към инциденти в централната ШИС II. В този смисъл всяко позоваване на местния служител по сигурността за комуникационната инфраструктура в параграфи от 1 до 4 се чете като позоваване на местния служител по сигурността за централната ШИС II.
   ГЛАВА III

      МЕРКИ ЗА СИГУРНОСТ

   Член 7
   Политика за сигурност
   1.   Генералният директор на Генерална дирекция „Правосъдие, свобода и сигурност“ установява, актуализира и редовно преглежда обвързваща политика за сигурност в съответствие с настоящото решение. Политиката за сигурност предоставя подробните процедури и мерки за защита срещу заплахи за наличността, целостта и поверителността на комуникационната инфраструктура, включително планиране за извънредни ситуации с цел да се осигури необходимото ниво на сигурност, както е предписано от настоящото решение. Политиката за сигурност е в съответствие с настоящото решение.
   2.   Политиката за сигурност се базира на оценка на риска. Мерките, описани от политиката за сигурност, са пропорционални на идентифицираните рискове.
   3.   Оценката на риска и политиката за сигурност се актуализират, ако технологичните промени, идентифицирането на нови заплахи или някакви други обстоятелства правят това необходимо. Във всички случаи на политиката за сигурност се прави преглед ежегодно, за да се гарантира, че все още осигурява подходящ отговор на последната оценка на риска или на всяка друга новоидентифицирана технологична промяна, заплаха или друго подобно обстоятелство.
   4.   Политиката за сигурност се изготвя от служителя по сигурността на системата при координиране с местния служител по сигурността за централната ШИС II и местния служител по сигурността за комуникационната инфраструктура.
   5.   Параграфи от 1 до 4 се прилагат mutatis mutandis към инциденти в централната ШИС II. В този смисъл всяко позоваване на местния служител по сигурността за комуникационната инфраструктура в параграфи от 1 до 4 се чете като позоваване на местния служител по сигурността за централната ШИС II.
   Член 8
   Изпълнение на мерките за сигурност
   1.   Изпълнението на задачите и изискванията, установени в настоящото решение и в политиката за сигурност, включително задачата за определяне на местен служител по сигурността, може да бъде възложено с договор или поверено на частни или публични образувания.
   2.   В този случай Комисията осигурява посредством правнообвързващо споразумение, че изискванията, установени в настоящото решение и в политиката за сигурност, са спазени напълно. В случай на делегиране или възлагане с договор на задачата за определяне на местен служител по сигурността Комисията осигурява посредством правнообвързващо споразумение, че ще бъде потърсено становището ѝ относно лицето, което ще бъде определено за местен служител по сигурността.
   Член 9
   Контрол на достъпа до съоръженията
   1.   За защита на районите, в които са разположени съоръжения за обработка на данни, се използват периметри за сигурност с подходящите бариери и контрол на входовете.
   2.   В периметрите за сигурност се дефинират обезопасени зони за защита на физически компоненти (активи), включващи хардуер, носители и конзоли за данни, планове и други документи за ШИС II, както и офиси и други работни места за персонала, участващ в експлоатацията на ШИС II. Тези обезопасени зони се защитават с подходящ контрол на входовете, за да се гарантира, че достъп се позволява само на персонал, който е упълномощен. Работата в обезопасените зони е предмет на подробни правила за сигурност, определени в политиката за сигурност.
   3.   Предвижда се и се монтира физическа сигурност за офиси, стаи и съоръжения. Точките за достъп, като зоните за доставка и товаро-разтоварни дейности, и други точки, през които неупълномощени лица могат да влязат в помещенията, се контролират и ако е възможно, се изолират от съоръженията за обработка на данни, за да се избегне неразрешеният достъп.
   4.   Проектира се и се прилага пропорционално на риска физическа защита на периметрите за сигурност срещу повреда от природни или предизвикани от човека бедствия.
   5.   Оборудването се защитава от физически и екологични заплахи и от възможности за неразрешен достъп.
   6.   Ако Комисията притежава такава информация, тя добавя към списъка, посочен в член 2, параграф 3, буква з), единична контактна точка за наблюдението и изпълнението на разпоредбите на настоящия член в помещенията, в които е разположена резервната ЦС-ШИС.
   Член 10
   Контрол на носителите на данни и на активите
   1.   Сменяем носител, който съдържа данни, се защитава срещу неразрешен достъп, неправилна употреба или повреда, а разчитането му се осигурява за целия живот на данните.
   2.   Освобождаването от носителите, когато повече не са необходими, се извършва по сигурен и безопасен начин в съответствие с подробните процедури, които ще бъдат определени в политиката за сигурност.
   3.   Инвентарни списъци осигуряват наличието на информация за мястото на съхранение, приложимия срок на запазване и разрешенията за достъп.
   4.   Определят се всички важни активи на комуникационната инфраструктура, така че да могат да бъдат защитени в съответствие с важността им. Води се актуален регистър на съответното ИТ оборудване.
   5.   Осигурява се актуална документация на комуникационната инфраструктура. Такава документация трябва да е защитена срещу неразрешен достъп.
   6.   Параграфи от 1 до 5 се прилагат mutatis mutandis към инциденти в централната ШИС II. В този смисъл всяко позоваване на комуникационната инфраструктура се чете като позоваване на централната ШИС II.
   Член 11
   Контрол върху съхранението
   1.   Вземат се подходящи мерки за осигуряване на правилно съхранение на данните и предотвратяване на неразрешения достъп до тях.
   2.   Всички елементи на оборудването, съдържащи носители за съхранение на данни, се проверяват, за да се гарантира, че чувствителните данни са били премахнати или напълно заличени преди освобождаването от тях, или се унищожават по сигурен начин.
   Член 12
   Контрол на пароли
   1.   Всички пароли се пазят в безопасност и се третират с поверителност. В случай на подозрение, че дадена парола е била разкрита, паролата се сменя незабавно или съответният потребителски достъп се прекратява. Използват се уникални и индивидуални идентификации за потребителите.
   2.   В политиката за сигурност се дефинират процедури за вход и изход, за да се предотврати неразрешен достъп.
   Член 13
   Контрол на достъпа
   1.   За целите на оперативното управление политиката за сигурност установява официална процедура за регистриране и прекратяване на регистрацията на персонала за даване и отнемане на достъп до хардуера и софтуера на ШИС II. Определянето и използването на подходящи атрибути за достъп (пароли или други подходящи средства) се контролира посредством официален управленски процес, както е определен в политиката за сигурност.
   2.   Достъпът до хардуера и софтуера на ШИС II в ЦС-ШИС:

               i)

               се ограничава до упълномощените лица;

               ii)

               се ограничава до случаите, в които е налице легитимна цел в съответствие с член 45 от Регламент (ЕО) № 1987/2006 и член 61 от Решение 2007/533/ПВР или с член 50, параграф 2 от Регламент (ЕО) № 1987/2006 и член 66, параграф 2 от Решение 2007/533/ПВР;

               iii)

               се ограничава до продължителността и обхвата, необходими за целта на достъпа; и

               iv)

               се осъществява само в съответствие с политика за контрол на достъпа, която се определя в политиката за сигурност.

         3.   В ЦС-ШИС се използват само конзолите и софтуерът, разрешени от местния служител по сигурността за централната ШИС II. Използването на системни възможности, които може да са способни да заобиколят контролите на системата и на приложенията, се ограничава и контролира. Въвеждат се процедури за контрол на инсталирането на софтуер.
   Член 14
   Контрол на комуникациите
   Комуникационната инфраструктура се наблюдава с цел осигуряване на наличност, цялост и поверителност на обмена на информация. Използват се средства за криптиране, за да се защитят данните, предавани по комуникационната инфраструктура.
   Член 15
   Контрол на въвеждането
   Правата на достъп на лица, упълномощени за достъп до софтуера на ШИС II от ЦС-ШИС II, се наблюдават от местния служител по сигурността за централната ШИС II. Регистрира се използването на тези права на достъп, което включва времето и самоличността на потребителя.
   Член 16
   Контрол на транспорта
   1.   В политиката за сигурност се определят подходящи мерки за предотвратяване на неразрешено четене, копиране, промяна или заличаване на лични данни по време на предаване към или от ШИС II или по време на транспортирането на носители на данни. В политиката за сигурност се установяват разпоредби по отношение на допустимите типове изпращане или транспорт, както и по отношение на процедурите за отчетност за транспортирането на предмети и пристигането им в тяхното местоназначение. Носителят на данни не съдържа никакви други данни, освен данните, които трябва да бъдат изпратени.
   2.   Услугите, предоставени от трети страни, които включват оценка, обработване, комуникации или управление на съоръжения за обработка на данни или добавянето на продукти или услуги към съоръженията за обработка на данни, имат подходящи интегрирани контроли за сигурност.
   Член 17
   Сигурност на комуникационната инфраструктура
   1.   Комуникационната инфраструктура се управлява и контролира по подходящ начин с цел да бъде защитена от заплахи и да се осигури сигурността както на самата комуникационна инфраструктура, така и на централната ШИС II, включително на данните, обменяни през нея.
   2.   Характеристиките на сигурността, нивата на обслужване и управленските изисквания на всички мрежови услуги се идентифицират в мрежово споразумение за обслужване с доставчика на услуги.
   3.   Освен защитата на точките на достъп на ШИС II се защитават и всички допълнителни услуги, използвани от комуникационната инфраструктура. В политиката за сигурност се дефинират подходящите мерки.
   Член 18
   Наблюдение
   1.   Регистрите, записващи информацията, посочена в член 18, параграф 1 от Регламент (ЕО) № 1987/2006 и член 18, параграф 1 от Решение 2007/533/ПВР по отношение на всеки достъп и всеки обмен на лични данни с ЦС-ШИС II, се съхраняват по сигурен начин и са достъпни от помещенията, в които са разположени основната ЦС-ШИС и резервната ЦС-ШИС за максималния срок, посочен в член 18, параграф 3 от Регламент (ЕО) № 1987/2006 и член 18, параграф 3 от Решение 2007/533/ПВР.
   2.   В политиката за сигурност се създават процедури за наблюдение на използването или на грешки в съоръженията за обработка на данни и резултатите от дейностите по наблюдение се преглеждат редовно. Ако е необходимо, се предприемат подходящи действия.
   3.   Устройствата за водене на регистри и регистрите се защитават срещу злонамерена намеса и неразрешен достъп с цел да се изпълнят изискванията за събиране и запазване на доказателства за срока на запазване.
   Член 19
   Мерки за криптиране
   За защитата на информацията, когато е необходимо, се прилагат мерки за криптиране. Тяхното използване, заедно с целите и условията, трябва да бъде одобрено предварително от служителя по сигурността на системата.
   ГЛАВА IV

      СИГУРНОСТ НА ЧОВЕШКИТЕ РЕСУРСИ

   Член 20
   Профили на персонала
   1.   Политиката за сигурност дефинира функциите и отговорностите на лицата, които имат разрешен достъп до централната ШИС II.
   2.   Политиката за сигурност дефинира функциите и отговорностите на лицата, които имат разрешен достъп до комуникационната инфраструктура.
   3.   Свързаните със сигурността роли и отговорности на персонала на Комисията, изпълнителите на договори и персонала, участващ в оперативното управление, се дефинират, документират и съобщават на засегнатите лица. В описанието на длъжността и в целите се посочват ролите и отговорностите на персонала на Комисията; в договорите или в споразуменията за нивото на обслужване се посочват тези за изпълнителните на договори.
   4.   Споразуменията за поверителност и служебна тайна се сключват с всички лица, към които не се прилага служебен правилник на Европейския съюз или на публична служба на държава-членка. Персоналът, който трябва да работи с ШИС II, преминава през необходимата проверка за сигурност или процедура на сертифициране в съответствие с подробните процедури, определени в политиката за сигурност.
   Член 21
   Информиране на персонала
   1.   Целият персонал и всички изпълнители на договори получават подходящо обучение за рисковете за сигурността, правните изисквания, политиките и процедурите в степента, изисквана от техните задължения.
   2.   При приключване на трудовите взаимоотношения или договора отговорностите на персонала и изпълнителите на договори, свързани с промяна на работата или приключване на трудовите взаимоотношения, се определят в политиката за сигурност и се създават процедури в политиката за сигурност за връщане на активите и за прекратяване на правата за достъп.
   ГЛАВА V

      ЗАКЛЮЧИТЕЛНИ РАЗПОРЕДБИ

   Член 22
   Приложимост
   1.   Настоящото решение влиза в сила на датата, определена от Съвета в съответствие с член 55, параграф 2 от Регламент (ЕО) № 1987/2006 и член 71, параграф 2 от Решение 2007/533/ПВР.
   2.   Член 1, параграф 1, член 2, параграф 1, член 2, параграф 3, букви б), г), е) и и), член 3, член 6, параграф 5, член 7, параграф 5, член 9, параграф 6, член 10, параграф 6, член 13, параграфи 2 и 3, член 15, член 18 и член 20, параграф 1 изтичат, когато управителният орган поеме своите задължения.

      Съставено в Брюксел на 4 май 2010 година.

            За Комисията

            Председател

         José Manuel BARROSO

      (1)  ОВ L 381, 28.12.2006 г., стр. 4.

      (2)  ОВ L 205, 7.8.2007 г., стр. 63.

      (3)  ОВ L 8, 12.1.2001 г., стр. 1.


title: Решение 2011/684/ОВППС на Съвета от 13 октомври 2011 година за изменение на Решение 2011/273/ОВППС относно ограничителни мерки срещу Сирия

text:
               14.10.2011

               BG

               Официален вестник на Европейския съюз

               L 269/33

         РЕШЕНИЕ 2011/684/ОВППС НА СЪВЕТА
   от 13 октомври 2011 година
   за изменение на Решение 2011/273/ОВППС относно ограничителни мерки срещу Сирия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 9 май 2011 г. Съветът прие Решение 2011/273/ОВППС относно ограничителни мерки срещу Сирия (1).

               (2)

               Предвид тежкото положение в Сирия изложените в Решение 2011/273/ОВППС ограничителни мерки следва да се прилагат спрямо още едно образувание, за да се предотврати възможността това образувание да използва притежавани, държани или контролирани понастоящем от него финансови средства или икономически ресурси, за да оказва финансова подкрепа на режима в Сирия, като временно обаче се позволи получени впоследствие от това образувание замразени финансови средства или икономически ресурси да се използват във връзка с финансирането на търговията с непосочени лица и образувания.

               (3)

               Решение 2011/273/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Решение 2011/273/ОВППС на Съвета се изменя, както следва:

               1.

               Член 3 се изменя, както следва:

                           i)

                           параграф 1 се заменя със следното:
                           „1.   Държавите-членки предприемат необходимите мерки за предотвратяване на влизането или транзитното преминаване през техните територии на лицата, отговорни за жестоките репресии срещу гражданското население в Сирия, на лицата, които получават ползи от режима или го подкрепят, както и на свързаните с тях лица, изброени в приложение I.“;

                           ii)

                           параграф 8 се заменя със следното:
                           „8.   Когато в съответствие с параграфи 3, 4, 5, 6 и 7 държава-членка разреши на посочени в приложение I лица да влязат на нейна територия или да преминат транзитно през нея, това разрешение важи само за целта, за която е дадено, и за лицето, за което се отнася.“

               2.

               Член 4 се изменя, както следва:

                           i)

                           параграфи 1 и 2 се заменят със следното:
                           „1.   Замразяват се всички финансови средства и икономически ресурси, принадлежащи, притежавани, държани или контролирани от лица, отговорни за жестоките репресии срещу гражданското население в Сирия, както и от лица и образувания, които получават ползи от режима или го подкрепят, и от свързани с тях лица и образувания, изброени в приложения I и II.
                           2.   Никакви финансови средства или икономически ресурси не могат да се предоставят пряко или косвено на разположение или в полза на физическите или юридическите лица или образуванията, изброени в приложения I и II.“;

                           ii)

                           в параграф 3 буква а) се заменя със следното:

                                       „а)

                                       необходими за задоволяване на основните нужди на лицата, посочени в приложения I и II, и на членовете на семействата им, които са на тяхна издръжка, включително разходи за храна, наем или изплащане на ипотечен заем, лекарства и медицинско обслужване, данъци, застрахователни премии и такси за комунални услуги;“

                           iii)

                           в параграф 4 буква а) се заменя със следното:

                                       „а)

                                       финансовите средства или икономическите ресурси са предмет на обезпечителна мярка, наложена в рамките на съдебно, административно или арбитражно производство преди датата, на която физическото или юридическото лице или образуванието, посочено в член 4, параграф 1, е било включено в приложения I и II, или са предмет на съдебно, административно или арбитражно решение, постановено преди тази дата;“

                           iv)

                           в параграф 4 буква в) се заменя със следното:

                                       „в)

                                       обезпечителната мярка или решението не са в полза на физическо или юридическо лице или образувание, изброено в приложения I и II; и“;

                           v)

                           вмъква се следният параграф:
                           „5а.   Параграф 1 не възпрепятства посочено образувание, включено в приложение II, за срок от два месеца след датата на посочването си да извършва плащане от замразените финансови средства или икономически ресурси, получени от същото образувание след датата на посочването, когато тези плащания са дължими по договор във връзка с финансирането на търговията, при условие че съответната държава-членка е установила, че плащането не се получава пряко или косвено от лице или образувание, посочено в параграф 1.“

               3.

               Член 4а се заменя със следното:
               „Член 4а
               Не се удовлетворяват претенции, включително за компенсация, обезщетение или други подобни претенции — като искания за прихващане, неустойки или искания по гаранции, искания за удължаване на срока или изпълнения на задължения по обезпечения, финансови гаранции, включително претенции, произтичащи от акредитиви и сходни инструменти, във връзка с договор или сделка, чието изпълнение е засегнато, пряко или косвено, изцяло или частично, от мерките по настоящото решение — на посочените лица или образувания, изброени в приложения I и II, или на други лица или образувания в Сирия, включително правителството на Сирия, публичните му органи, корпорации и агенции, или на лица или образувания, които предявяват претенции чрез или за сметка на такива лица или образувания.“

               4.

               Член 5, параграф 1 се заменя със следното:
               „1.   По предложение на държава-членка или на върховния представител на Съюза по въпросите на външните работи и политиката на сигурност Съветът съставя и изменя списъците в приложения I и II.“

               5.

               Член 6 се заменя със следното:
               „Член 6
               1.   В приложения I и II се съдържат основанията за включването в списъка на засегнатите лица и образувания.
               2.   В приложения I и II се съдържа и информацията, необходима за идентифициране на засегнатите лица и образувания, когато такава информация е на разположение. По отношение на лицата такива данни могат да включват имената, включително псевдонимите, датата и мястото на раждане, гражданството, номера на паспорта и на личната карта, пола, адреса, ако е известен, и длъжността или професията. По отношение на образуванията информацията може да включва наименованието, мястото и датата на регистрация, регистрационния номер и мястото на дейност.“

         Член 2
   Приложението към Решение 2011/273/ОВППС става приложение I.
   Член 3
   Приложението към настоящото решение се добавя към Решение 2011/273/ОВППС като приложение II.
   Член 4
   Настоящото решение влиза в сила в деня на приемането му.

      Съставено в Брюксел на 13 октомври 2011 година.

            За Съвета

            Председател

         M. DOWGIELEWICZ

      (1)  ОВ L 121, 10.5.2011 г., стр. 11.

      ПРИЛОЖЕНИЕ

            „ПРИЛОЖЕНИЕ II

               Списък на образуванията, посочени в член 4, параграф 1

               Образувания

                        Име

                        Идентификационни данни

                        Основания

                        Дата на включване в списъка

                        1.

                        Търговска банка на Сирия (Commercial Bank of Syria)

                                    —

                                    Клон Дамаск, P.O. Box 2231, Moawiya St., Damascus, Syria;- P.O. Box 933, Yousef Azmeh Square, Damascus, Syria;

                                    —

                                    Клон Aleppo, P.O. Box 2, Kastel Hajjarin St., Aleppo, Syria;

                              SWIFT/BIC CMSY SY DA; всички офиси по света [NPWMD]
                        Уебсайт: http://cbs-bank.sy/En-index.php
                        Тел.: +963 11 2218890
                        Факс: +963 11 2216975
                        Централно управление: dir.cbs@mail.sy

                        Държавна банка, която оказва финансова подкрепа на режима.

                        13.10.2011“


title: Решение на Постоянния комитет на държавите-членки на ЕАСТ № 1/2007/ПК от 25 октомври 2007 година за изменение на Решение на Постоянния комитет № 5/2004/ПК за установяване на принципа на поделяне на разходите за Финансовия механизъм на ЕИП

text:
               8.5.2008

               BG

               Официален вестник на Европейския съюз

               L 122/32

      РЕШЕНИЕ НА ПОСТОЯННИЯ КОМИТЕТ НА ДЪРЖАВИТЕ-ЧЛЕНКИ НА ЕАСТ
   № 1/2007/ПК
   от 25 октомври 2007 година
   за изменение на Решение на Постоянния комитет № 5/2004/ПК за установяване на принципа на поделяне на разходите за Финансовия механизъм на ЕИП
   ПОСТОЯННИЯТ КОМИТЕТ НА ДЪРЖАВИТЕ ОТ ЕАСТ
   Като взе предвид Споразумението за Европейското икономическо пространство, изменено с Протокола за адаптиране на Споразумението за Европейското икономическо пространство, наричано по-долу „Споразумението за ЕИП“,
   като взе предвид протокол 38а относно финансовия механизъм, включен в Споразумението за ЕИП чрез Споразумението за участието на Чешката Република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката Република в Европейското икономическо пространство, и изменен със Споразумението за участието на Република България и Румъния в Европейското икономическо пространство,
   като взе предвид Решение на Постоянният комитет на държавите-членки на ЕАСТ № 5/2004/ПК от 23 септември 2004 г. за установяване на принципа на поделяне на разходите за финансовия механизъм на ЕИП,
   Като взе предвид факта, че Лихтенщайн понастоящем е в състояние да изготвя своя собствена официална информация за брутния си вътрешен продукт (БВП),
   ПРИЕ НАСТОЯЩОТО РЕШЕНИЕ:
   Член 1
   Параграфи 6 и 7 от приложение към Решение на Постоянния комитет № 5/2004/ПК за установяване на принципа на поделяне на разходите за финансовия механизъм на ЕИП се заменят със следното:

                  „6.

                  Информацията за БВП, на базата на която трябва да се основават вноските за конкретна година t, се предоставя до 1 февруари на същата година и се отнася за годините t-4, t-3 и t-2. Относно Лихтенщайн се използват трите последни години, за които има налична информация.“

   Член 2
   Решението влиза в сила незабавно. То ще се прилага за пръв път за периода 2007 г.—2008 г.
   Член 3
   Настоящото решение се публикува в раздел „ЕИП“ и в притурка „ЕИП“ на Официален вестник на Европейския съюз.

      Съставено в Брюксел на 25 октомври 2007 година.

            За Постоянния комитет

            Председател

         Stefán Haukur JÓHANNESSON

            Генерален секретар

         Kåre BRYN